
Në bazë të nenit 49 të Ligjit për Vetëqeverisje Lokale (Ligji Nr. 03/L-040, GZRK numër 28/2008), nenit 32 paragrafi 1 të Statutit të Komunës së Junikut dhe nenit 18 paragrafi 1 i Rregullores së punës së kuvendit të komunës së Junikut, KK- Junik mbanë këtë:

                                                        PROCESVERBAL

 Me rastin e mbajtjes së mbledhjes së tretë të rregullt të kuvendit të komunës së Junikut me datë: 30.03.2018, në ora 14:00, në sallën e KK-Junik. Mbledhjen e hapi dhe e kryesoi z. Muharrem Krasniqi, Kryesues i Kuvendit Komunal të Junikut, i cili fillimisht përshëndeti Kryetarin e Komunës z. Agron Kuçi, Nënkryetarin z. Faik Tofaj, Drejtorët e Drejtorive Komunale, Anëtarët e Kuvendit Komunal – Junik, përfaqësuesit e OBSE-së dhe qytetarët e pranishëm.
 
                                                           Anëtarët prezent:

        1. Muharrem Krasniqi – kryesues, AAK       
        2. Behare Qestaj – anëtare, AAK       
        3. Sindije Idrizi – anëtare, AAK     
        4. Betim Gacaferi – anëtar, AAK                        
        5. Xhemë Tofaj – anëtar, AAK    
        6. Albert Gjocaj – anëtar, AAK
       7. Dardane Shala – anëtare, AAK  
       8. Tahir Isufaj – anëtar, LDK
       9. Zeqë Hebibi – anëtar, LDK
      10. Edona Shehu – anëtare, LDK 
      11. Erleta Isufaj – anëtare, LDK
      12. Luljeta Jasiqi – anëtare, VV
      13. Kreshnik Maloku - anëtar, PDK
      14. Zenel Maloku – anëtar, i pavarur 
 
      Mungon: Lulzim Gacaferi – anëtar, VV
Kryesuesi z. Muharrem Krasniqi - AAK: konstatoj se në sallë janë gjithsej 14 asamblesit, pra kemi kuorum për të filluar mbledhjen e tretë të rregullt të Kuvendit Komunal. Kolegë të nderuar, para se të fillojmë me rendin e ditës ju njoftoj se z. Zenel Maloku, asambleist nga radhët e LDK-së, ka bërë kërkesë që nga data e sotme të jetë kandidat (anëtarë i kuvendit) i pavarur. Kërkesa është si në vijim: “Unë Zenel Maloku nga Juniku me banim në lagjen “Agim Ramadani” në Junik, si kandidat i listës zgjedhore të subjektit politik LDK-së, deklaroj me përgjegjësi të plotë se nga seanca e ardhshme do të kaloj si kandidat i pavarur në Asamblenë Komunale të Junikut”. 

z. Tahir Isufaj - LDK: e kundërshtoj këtë veprim të kolegut të tij asambleist duke e quajtur si kontrabandim.

Kryesuesi z. Muharrem Krasniqi - AAK: mund të flasim pastaj për këtë...tani vazhdojmë me rendin e ditës.
z. Tahir Isufaj - LDK: kjo nuk i përngjanë as demokracisë as zgjedhjeve të lira, si mund të bëhet kjo kështu.
Kryesuesi z.Muharrem Krasniqi - AAK: vazhdojmë me rendin e ditës:

                                                            Rendi i ditës:

     1.   Shqyrtimi i procesverbalit nga mbledhja e kaluar,
           
     2.   Raporti vjetor financiar për vitin 2017,
       
     3. Shqyrtimi i kërkesës për bartjen e të hyrave vetanake nga viti 2017 në vitin 2018,
        
     4.  Shqyrtimi i kërkesës për marrjen e vendimit për fillimin e procedurave për Plotësim,  
           Ndryshim të Rregullores për Taksa, Ngarkesa dhe Gjoba Komunale për vitin 2018,
         
     5.   Themelimi i Komitetit për Komunitete,
        
     6.   Themelimi i Komisionit për Emërtimin e Zonave të Qarkullimit Publik,
        
     7.   Të ndryshme.  
Kryesuesi z. Muharrem Krasniqi - AAK: lus përfaqësuesit e partive politike të deklarohen lidhur me rendin e ditës.
znj. Behare Qestaj - AAK: faleminderit kryesues, përshëndetje për të gjithë të pranishmit, grupi parlamentar i AAK-së së bashku me të PDK-së, pajtohen me pikat e rendit të ditës.

z. Tahir Isufaj - LDK: kemi nevojë për 5 minuta pauzë.
Kryesuesi z. Muharrem Krasniqi - AAK: patjetër...!
z. Tahir Isufaj - LDK: së pari Zenelit po ja kthej sheqerin që ma dha, nuk e kam besu kurrë...

Kryesuesi z. Muharrem Krasniqi - AAK: a keni diqka lidhur me rendin e ditës?
z. Tahir Isufaj - LDK: edhe në vendin ku je ti, ky ta ka jep votën. 
Kryesuesi z. Muharrem Krasniqi - AAK: faleminderit për këshillën, do ta kem parasysh

z. Tahir Isufaj – LDK : se ish dashtë dikush tjetër të jetë aty , kurse sa i përket rendit të ditës, kam vërejtje te themelimi i Komisionit për Emërtimin e Zonave të Qarkullimit Publik, sa mund të di une, ishte dashtë një vendim për themelimin e këtij komisioni, fatkeqësisht me jurista jeni keq..

Kryesuesi z.Muharrem Krasniqi - AAK: ky komision ka qenë, ndërsa tash është vazhdimësi..

z. Tahir Isufaj - LDK: pse nuk e ka kryer ai komision punën, ne jemi ka fillojmë prej zeros.

Kryesuesi z.Muharrem Krasniqi - AAK: nuk e sho të arsyeshme këtë, pasi që ai komision ka punu, tani vetëm ndërrohen emrat, sepse më herët është marrë një vendim për themelimin e atij komisioni, por me përfundimin e mandatit atij i ka përfunduar mandati.

z. Tahir Isufaj - LDK: atëherë pse nuk ka ardh ai këtu?
Kryesuesi z.Muharrem Krasniqi - AAK: grupi i Vetëvendosjes e ka fjalën..
znj. Luljeta Jasiqi - VV: nuk kam diqka për të shtuar
Kryesuesi z.Muharrem Krasniqi - AAK: nëse nuk ka dikush tjetër diçka rreth rendit të ditës, shkojmë me votim pa propozimin e z.Isufaj.. kush është për ?  9 vota për, 5 kundër, abstenim nuk ka, konstatoj se me 9 vota për, 5 kundër dhe asnjë abstenim miratohet rendi i ditës për mbledhjen e sotme. Kalojmë në pikën e parë të rendit të ditës.


                                             Pika e parë e rendit të ditës: 

          1.Shqyrtimi i procesverbalit nga mbledhja e kaluar.

Kryesuesi z.Muharrem Krasniqi - AAK: nëse ka dikush diçka rreth procesverbalit të kaluar, fjala është për ju.
z. Zenel Maloku – I pavarur: unë e kam një vërejtje, për një gabim teknik faqja 6 rreshti i parafundit shkruan Kushtrim Maloku, në vend të Kreshnik Maloku, është gabim teknik.

Kryesuesi z. Muharrem Krasniqi - AAK: procesmbajtësi ta evidenton, do të përmirësohet, dikush tjetër...nëse jo atëherë unë e hedh në votim procesverbalin nga mbledhja e kaluar, i cili me 9 vota për, 0 kundër dhe 5 abstenime kalon.

                                                 Pika e dytë e rendit të ditës:

        2 Raporti vjetor financiar për vitin 2017 
Kryesuesi z. Muharrem Krasniqi - AAK: para se të kaloj në diskutime, kërkoj nga drejtoresha znj. Kosovare Gacaferi, që ta paraqet dhe ta arsyetoj në pika të shkurta këtë raport.

znj. Kosovare Gacaferi – Drejtoreshë për Buxhet dhe Financa: faleminderit Kryesues, unë i përshëndes të gjithë të pranishmit, në bazë të ligjit për Menaxhimin e Financave Publike dhe Përgjegjësitë nr: 03 L/048, neni 45, paragrafi 4 është detyrë e ekzekutivit që në periudha tre mujore dhe vjetore të raportoj para Kuvendit Komunal, andaj para jush po prezantoj raportin e buxhetit komunal për periudhën Janar – Dhjetor 2017. Buxheti i aprovuar në Asamblenë Komunale për vitin 2017 është në vlerë 1,533,898.81€ , i cili ka pësuar ndryshime gjatë periudhës Janar – Dhjetor 2017 për të hyrat nga donacionet dhe participimet në vlerë prej 112,535.69€, të hyrat e pashpenzuara të vitit 2016 të bartura për shpenzim në vitin 2017 në shumën prej 17,698.66€ dhe transferet qeveritare në shumën prej 150,250.73€. Buxheti përfundimtar i përgjithshëm duke përfshirë edhe donacionet dhe të hyrat e bartura është në vlerë prej 1,814,383.89€. Në faqe 4 janë të paraqitura në tabelë për vitet 2014/2015/2016 dhe 2017 grandet qeveritare, të hyrat vetanake, mjetet e bartura dhe donacionet, duke i krahasuar pra me 3 vitet paraprake. Në faqe 5, të hyrat vetanake periodike për vitin 2017, ku gjithsej Komuna e Junikut ka arritur që të inkasoj mjete në vlerë prej 128,009.64€  që përbën 89.97% të planifikimit vjetor (141,987.00€). Në kategorinë e të hyrave të tjera bëjnë pjesë: të hyrat nga gjobat e Gjykatave, të hyrat nga Shërbimet Publike dhe Inspeksioni, të hyrat nga qiraja, vetëm për sqarim me e krahasuar me vitin 2016 diferenca në inkasim të të hyrave është 44,020.16€ më shumë se në vitin 2016, për vitin 2017. Nga mjetet e vitit 2017 pra nga 1,814,383.89€, janë alokuar mjete në vlerë prej 1,790,844.08€, ndërsa janë shpenzuar mjete në vlerë prej 1,754,303.90€ apo 97.96% e buxhetit të alokuar ka arritur që të shpenzohet gjatë vitit 2017. Prej pagave dhe meditjeve të alokuara prej 1,054,758.06€ janë shpenzuar që të gjitha, nga mallra dhe shërbime të alokuara prej 189,523.34€ janë shpenzuar mjete në vlerë prej 184,416.31 € apo 97.31%, nga shpenzimet komunale të alokuara në vlerë prej 30,000.00€, janë shpenzuar 29,475.58€ apo 98.25% të mjeteve të alokuara, nga subvencione të alokuara në vlerë prej 6,050.00€ janë shpenzuar të gjitha, shpenzimet kapitale në vlerë prej 510,512.68€, janë shpenzuar 479,603.95€. Në total pra mjete të alokuara kanë qenë 1,790,844.08€,  janë shpenzuar 1,754,303.90€. Faqet 9,10,11 janë tabelat ku nëpër drejtori janë sqaruar raportet e shpenzimeve ne paga, mallra shërbime dhe komunali, investime kapitale dhe subvencione në bazë të kodeve ekonomike që i kanë bërë shpenzimet gjatë vitit 2017. Në faqe 13, është tabela e shpenzimeve periodike sipas drejtorive duke i krahasuar me vitet 2014/2015/2016, pra me tre vitet paraprake, si kanë qenë të planifikuara dhe të shpenzuara. Në faqe 14 e kemi tabelën e progresit të shpenzimeve kapitale sipas projekteve për vitin 2017, pra gjithsej janë shpenzuar 479,603.95€, ku janë të sqaruara edhe kodet edhe titujt e projekteve, ndërsa në faqe 14 është edhe pasqyra e obligimeve të papaguara Janar – Dhjetor 2017 ku gjithsej janë 51,582.21€. Në faqe 15 të arkëtueshmet nga tatimi në pronë janë 141,990.66€, ndërsa nga licencat apo ushtrimi i veprimtarisë janë 50,079.00€, ndërsa rekapitullimi i informatës financiare janë të gjitha të përfshira deri në faqen 16.
Kryesuesi z. Muharrem Krasniqi - AAK: faleminderit drejtoreshë..në emër të AAK-së znj. Behare Qestaj e ka fjalën.
znj. Behare Qestaj – AAK: së pari e përshëndes drejtoreshën dhe e përgëzoj për punën në këtë raport, vërejtje nuk kemi, vetëm e përgëzojmë Komunën e Junikut për të hyrat vetanake ku ka arritur një realizim mbi 150% në krahasim me planifikimin, dmth 78% është realizimi më i madh sesa viteve tjera, kjo është për t’u përshëndetur.
z.Tahir Isufaj - LDK: unë kam kërkuar edhe në mbledhjen për Politikë dhe Financa që mjetet e bartura, do të ishte mirë me e ditë në cilat projekte kanë me shku.
Kryesuesi z.Muharrem Krasniqi - AAK: këtë e kemi pikë tjetër. Tani jemi duke e shqyrtuar raportin vjetor financiar, nga Lëvizja Vetëvendosje a keni diçka për të shtuar? 
Znj.Luljeta Jasiqi - VV: nuk kam.
Kryesuesi z.Muharrem Krasniqi - AAK: kalojmë në pikën tjetër të rendit të ditës pasiqë raporti vjetor nuk miratohet.

                                                Pika e tretë e rendit të ditës:

      3.     Shqyrtimi i kërkesës për bartjen e të hyrave vetanake nga viti 2017 në vitin 2018.
Kryesuesi z. Muharrem Krasniqi - AAK: fjala për drejtoreshën e financave znj. Gacaferi.. 

znj. Kosovare Gacaferi: bazuar në Ligjin për Vetëqeverisje Lokale Nr.03/L-040, neni 13, neni 58 dhe Statutit të Komunës së Junikut Nr. 001/3127 të datës 29.09.2010, neni 43 dhe Ligjit Nr.03/L-049 për Financat e Pushtetit Lokal, kërkojmë që të bëhet bartja e të hyrave vetanake të pashpenzuara nga viti 2017 në vitin 2018. Në vitin 2017 janë planifikuar të inkasohen të hyra vetanake në vlerë prej 141,987.00€, ndërsa shuma e inkasuar për vitin 2017 është 128,009.64€, të hyrat e bartura nga viti 2016 në vitin 2017 janë në vlerë prej 17,698.66€, ku gjithsej të hyra në vitin 2017 janë 145,708.30€. Nga kjo shumë e të hyrave vetanake gjatë vitit 2017 janë shpenzuar gjithsej 107,179.52€, ndërsa shuma e mbetur për bartje është 38,528.78€, ku kërkojmë që bartja të bëhet në këtë kategori ekonomike si vijon:
shuma prej 38,528.78€ të bartet në kategorinë ekonomike shpenzime kapitale, në kodin 46030 për projektin Bashkëfinancimi i projekteve, në programin e Zhvillimit Ekonomik me kod 480, në nën programin planifikimi i zhvillimit ekonomik me kod 48020. Pra për sqarim komuna e Junikut ka projekte të ndryshme që i bashkëfinancon me Ministri të ndryshme dhe me donatorë të jashtëm. Gjatë vitit 2018 është planifikuar të bashkëfinancohet me Ministrinë e Infrastrukturës për projektin e rrugës për Bjeshkë dhe për rrugën Junik – Pacaj, me Ministrinë e Administrimit të Pushtetit Lokal për projektin Asfaltimi i rrugëve lokale, me Ministrinë e Zhvillimit Rajonal për projektin Shtëpia alpinike, me Ministrinë e Bujqësisë për kanale të ujitjes, dhe me organizatën e qeverisë zviceriane DEMOS për projektin Hartimi i planit detal për rregullimin e sheshit.
Pra në total të hyra për bartje nga viti 2017 në vitin 2018 janë 38,528.78€. Dmth ky projekt është ekzistues në vitin 2018, ka mjete të ndara edhe nga grandi qeveritar, edhe nga të hyrat vetanake dhe kërkojmë që kjo shumë të bartet në këtë projekt dhe ta rrit vlerën, meqenëse është projekt që konsiderojmë që më së shumti është funksional, meqë edhe vetëm nganjëherë ndoshta nuk mundem me operu me projekte e Ministritë e donacione të ndryshme kanë ndiku që me realizu projekte në këto vitet e fundit.
Kryesuesi z. Muharrem Krasniqi - AAK: faleminderit drejtoreshë, ju kisha lut drejtorët te të cilët mendohet me kalu këto mjete në programet e tyre, me na ndihmu me sqarime shtesë. 

z.Leonard Llolluni – Drejtor për Zhvillim Ekonomik: faleminderit kryesues, ju përshëndes të gjithëve, ne e kemi përcjellë çdo vit këtë praktikë si drejtori e Zhvillimit Ekonomik, për participim në projekte të ndryshme. Meqenëse ne kemi hartu vazhdimisht projekt-propozime të cilat i kemi dorëzu te donatorët e ndryshem, e të cilët para se t’ua dorëzojmë projektet kërkojnë bashkëfinancim apo participim edhe nga komuna, pra asnjë donatorë nuk e jep grandin pa participu edhe vetë komuna. Kështu në këtë rast ne veç kemi apliku në Ministrinë e Zhvillimit Rajonal për ndërtimin e shtëpisë alpinike, që do të ndërtohet në livadhin e madh dhe kemi marrë zotime, pra zyrtarisht jemi njoftu që jemi përfitues të këtij projekti, projekti në total është 120,000.00€ , pra 100,000.00€ do ti financon Ministria e Zhvillimit Rajonal, ndërsa komuna e Junikut do të participoj me 20,000.00€. Projekt tjetër është edhe kanali i ujitjes, i cili do të vazhdojë prej lagjes Kukaj- Krasniq, ai kanal është shumë i nevojshëm për t’u ndërtuar, kemi pas shumë kërkesa të qytetarëve që kanë ardhë për atë kanal, ai kanal do të financohet nga Ministria e Bujqësisë në bashkëpunim me komunën e Junikut. Projekt tjetër u përmend edhe plani detal për sheshin, projekt ky në të cilin komuna veç ka fillu me procedurat për me e hartu këtë plan për sheshin e qendrës së Junikut.
znj. Behare Qestaj - AAK: grupi i AAK-së dhe PDK-së e përkrah bartjen e këtyre mjeteve në këtë kategori.
z.Tahir Isufaj - LDK: faktikisht e thashë edhe më herët, ta shohim prej kësaj shtëpie edhe pse po përfitohen 100,000.00€, cila është leverdia e Junikasve për atë shtëpi atje, pa infrastrkturë..

z.Leonard Llolluni: ne si komunë prioritet kryesor e kemi zhvillimin e turizmit, po ashtu është e paraparë edhe me plan zhvillimor komunal që prioritete kryesore janë zhvillimi i turizmit dhe i bujqësisë, në këtë rast ne duhet të ofrojmë kushte jo vetëm infrastrukturore, por edhe kushte për zhvillim të turizmit malor, në këtë rast si komunë kemi potenciale kryesore qe i nevojiten një komune për me e zhvillu turizmin malor, ne kemi bërë një marrëveshje me operatorin kroat që janë duke operu në bjeshkë, po ashtu i kemi shumë aktive edhe shoqatat bjeshkatare në bjeshkët e Junikut, në këtë drejtim ne kemi mendu që është e arsyeshme që ta ndërtojmë këtë shtëpi alpinike e cila do të shfrytëzohet jo vetëm nga komuna e Junikut, por edhe nga të gjitha shoqatat alpine që operojnë në Kosovë, gjithashtu edhe rruga deri te lokacioni livadhi i madh gjatë këtij viti do të përfundojë, secili qytetarë do të ketë mundësi që të arrijë deri te livadhi i madh me makinë të vogël. 
znj. Luljeta Jasiqi - VV: veç kisha kërku nga drejtori, a kishim pas mundësi që me i pas këto projekte që me i shiku ma hollësisht 
z.Leonard Llolluni: po, mundem me i sjellë 
z.Zeqë Hebibi - LDK: rruga për Pacaj, a nuk ka rrugë të tjera në Junik me u shtru pa shku atje a? p.sh. qikja rruga para komunës .
z. Hasan Krasniqi – Drejtor për Urbanizëm: ju e dini, e kemi projektin asfaltimi i rrugëve lokale ku i kemi përfshi të gjitha shpijat qysh kemi premtu, secilës shtëpi ka me i shku asfalti deri te dera , është çështje e mbyllur ajo, projekti ka qenë dy vjeçarë pritet këtë vit me u përfundu, e kemi edhe një projekt tjetër, një donacion asfaltimi i rrugëve lokale në lagjen Gaxherr edhe në rrugën Jaruha ka me u përfundu dhe nuk ka me mbetë shtëpi në Junik (përveç Gjocaj dhe Jasiqi), dmth rrugë pa asfaltu dhe e kemi pa të arsyeshme pse jo me e lidhë Junikun me Pacaj, është një projekt donacion, komuna e Junikut participon me 40,000.00€, ndërsa 220,000.00€ i kemi prej Ministrisë së Infrastrukturës.
z. Zenel Maloku – I pavarur: ni pyetje për drejtorin, për Gjocaj dhe për Jasiq kur afërsisht, ose a pritet diqka për nelt atje, pas rregullimit të rrugëve të Junikut?
z.Hasan Krasniqi: e para nuk i kemi nda kurrë pas Junikut, por projekt kryesor e kemi pas asfaltimin e rrugës Junik – Jasiq – Gjocaj, kemi arrit marrëveshje me Ministrinë e Infrastrukturës, projekti është në tenderim, presim sa të përmbyllen procedurat me fillu punimet dhe ka me u përfundu asfaltimi i rrugës Junik – Gjocaj, e pastaj ndër projektet tjera që i kemi me prioritet janë edhe asfaltimi i rrugëve lokale në fshatrat Gjocaj dhe Jasiq, ku mendojmë me i përfshi të gjitha rrugët do të jenë ashtu si rrugët që janë poshtë. 
znj. Luljeta Jasiqi - VV: veç dashta me shtu diqka, mendoj që më e rëndësishme është me u rregullu rrugët kryesore se ishin dëmtu shumë, pastaj me vazhdu me rrugët tjera siç është kjo Pacaj, Gjocaj, Jasiq
z. Hasan Krasniqi: kemi arrit marrëveshje me Ministrin që në projektin e autostardës Istog- Pejë- Deçan- Prizren, edhe komunës së Junikut me ju siguru kyqje  në autostradë, pra me ardhë rruga me katër korsi deri në lagjen “Agim Ramadani”, po ashtu jemi në hartim të projektit për rirregullimin e rrugës Junik – lagja Agim Ramadani, po ashtu këtë vit do të rregullohet rruga Junik – Gjakovë nga Reka e keqe. 
znj Luljeta Jasiqi - VV: rruga lagja Agim Ramadani – Junik, rruga është shumë e dëmtuar

z.Hasan Krasniqi: jemi në procesin e hartimit të projektit detal për rirregullimin e saj. 

Kryesuesi z.Muharrem Krasniqi - AAK: pas përfundimit të debatit e qes në votim këtë pikë të rendit të ditës dhe konstatoj se me 8 vota për, 6 kundër dhe asnjë abstenim kalon pika shqyrtimi i kërkesës për bartjen e të hyrave vetanake nga viti 2017 në vitin 2018. 


                              
                                             pika e katër e rendit të ditës:

      4.  Shqyrtimi i kërkesës për marrjen e vendimit për fillimin e procedurave për                            
              Plotësim, Ndryshim të Rregullores për Taksa, Ngarkesa dhe Gjoba Komunale  
              për   vitin 2018.
znj: Kosovare Gacaferi: në bazë të Ligjit për Vetëqeverisje Lokale Nr.03/L040 neni 12, paragrafi 2 alinea c) dhe Rregullores së Punës së Kuvendit Komunal, neni 16, drejtoria për Buxhet dhe Financa kërkon nga Kuvendi që të miratohet fillimi i procedurave për Plotësim, Ndryshim të Rregullores për Taksa, Ngarkesa dhe Gjoba komunale për vitin 2018. 
Komuna e Junikut e ka në fuqi këtë rregullore dhe meqenëse  ligjet dhe udhëzimet administrative në bazë të të cilave është hartu ajo rregullore mundësojnë ndryshimet çdo vit, është paraqitur nevoja që çdo vit kjo rregullore ti nënshtrohet procedurave për Plotësim/Ndryshim. 

znj.Behare Qestaj - AAK: ne si grup e përkrahim këtë propozim..
z. Tahir Isufaj - LDK:  kisha dashtë  me e pyet drejtoreshën, si është në komunat tjera a ka ndonjë afat kohor që duhet me u bo plotësim ndryshimi, apo a kemi ndonjë vërejtje konkrete psh. Martesa për njerëzit që jetojnë jashtë ish një çmim shumë i lartë.
znj. Kosovare Gacaferi: kur të formohet komisioni për Plotësim/Ndryshim të Rregullores çdo herë në përputhje me komunat që janë të ngjashme me numër të banorëve si Juniku, i krahasojmë Rregulloret dhe Udhëzimet në bazë të të cilave secila drejtori i ka tarifat e veta. 
[bookmark: _GoBack]znj. Luljeta Jasiqi - VV: kush e formon këtë komision?
znj. Kosovare Gacaferi: komisioni formohet nga zyra e Kryetarit dhe ka përbërje 5 e më shumë anëtarë, nga të cilët dy duhet të jenë përfaqësues nga Kuvendi.
Kryesuesi z.Muharrem Krasniqi - AAK: e hedh në votim këtë pikë të rendit të ditës dhe konstatoj se me 8 vota për, 0 kundër dhe 4 abstenime kalon edhe kjo pikë e rendit të ditës.


                                                        pika e pestë e rendit të ditës: 

               5.     Themelimi i Komitetit për Komunitete 
Kryesuesi z. Muharrem Krasniqi - AAK: të nderuar kolegë, ne e kemi themelu si Komitet në mbledhjen e parë, kurse Ministria na ka thënë që ky Komitet nuk i plotëson kushtet ligjore. Tek ne është pak problem themelimi i Komitetit për Komunitete sepse në Junik më duket jemi e vetmja komunë që nuk kemi komunitete, prandaj une e kam një propozim për themelimin e këtij Komiteti, ashtu që të gjithë të jemi të përfaqësuar pra AAK-PDK 2, LDK 1, VV 1 dhe i pavarur 1 anëtarë. 
znj. Behare Qestaj - AAK: grupi i AAK-së dhe PDK-së, propozon për anëtarë Xhemë Tofaj dhe Kreshnik Maloku.
z. Tahir Isufaj - LDK: kish me qenë mirë me marrë përgjegjësi, sepse ne e kemi kundërshtu edhe atëherë kur është themelu, ju keni ardhë me propozim të Kryetarit i cili ishte dashtë së paku me kërku falje që neve na duhet prej fillimi të merremi me këtë Komitet. Ne kërkojmë që Kryetari të kërkon falje për atë propozim që e ka bërë për Komitet.
Kryesuesi z. Muharrem Krasniqi - AAK: Kryetari nuk e ka në plan me kërku falje..! a keni propozim për anëtarë për këtë Komitet
z.Tahir Isufaj - LDK: po ja lëmë Kryetarit ta propozon.., ne do të dalim me propozim më vonë

znj. Luljeta Jasiqi - VV: Nga VV, propozojmë Drita Salihu – Hoxha. 
Kryesuesi z.Muharrem Krasniqi - AAK: lus LDK-në që ta jap propozimin sepse dashtëm me i kalu në pako 
z. Tahir Isufaj - LDK: nuk e di qysh e keni atë përqindjen gjinore, unë e propozoj Zeqë Hebibi.

z.Zenel Maloku I pavarur: une kam qenë edhe mandatin e kalum si përfaqësues i dy fshatrave Gjocaj dhe Jasiq dhe prapë qëndroj pas kësaj.
Kryesuesi z.Muharrem Krasniqi - AAK: atëherë e qes në votim këtë komitet me këtë përbërje
1. Xhemë Tofaj,  2. Kreshnik Maloku,  3. Drita Salihu  - Hoxha,  4. Zeqë Hebibi dhe 5. Zenel Maloku, kush është për..?  Konstatoj se me 10 vota për, 0 kundër dhe 4 abstenime miratohet pika e pestë e rendit të ditës themelimi i Komitetit për Komunitete. 



                                                 pika e gjashtë e rendit të ditës:

       6.    Themelimi i Komisionit për Emërtimin e Zonave të Qarkullimit Publik.
Kryesuesi z. Muharrem Krasniqi - AAK: materialet i keni marrë të gjithë, ku e keni njoftimin që e ka bërë ish kryesuesi i këtij Komisioni z. Xhavit Velijaj, i cili ju ka drejtu ish kryesuesit të kuvendit komunal z. Faik Tofaj, ku e ka cekur punën që është bërë dhe qka ka mbetë pa u kry. Ky material ekziston në komunë, kur të formohet ky komision e ka në dispozicion. Tani mund të vazhdojmë me propozime për anëtarë të  këtij komisioni nga AAK 1, PDK 1, LDK 1, VV 1, dhe i pavarur 1 anëtarë dhe dy anëtarë tjerë do të jenë nga ekzekutivi komunal.
z. Tahir Isufaj - LDK: së pari duhet të merret vendimi, nuk e di pa vendim si boni propozime ..

Kryesuesi z. Muharrem Krasniqi - AAK: është vendimi për themelimin e komisionit, ai komision ka punuar
z.Tahir Isufaj - LDK: por nuk e ka kry punën
Kryesuesi z. Muharrem Krasniqi - AAK: i ka kalu mandati, tani e kemi komisionin e ri
z.Tahir Isufaj - LDK: i ka kalu mandati, tani me vendim të formohet komisioni i ri .
Kryesuesi z.Muharrem Krasniqi - AAK: atëherë shkojmë me propozime 
znj. Behare Qestaj - AAK: ne e propozojmë Muharrem Krasniqi dhe nga ekzekutivi Leonita Jasiqi dhe Hasan Krasniqi.
z.Tahir Isufaj - LDK: më vonë e propozojmë
znj.Luljeta Jasiqi - VV: edhe ne më vonë
z.Kreshnik Maloku - PDK: nga PDK e propozoj emrin tim, pra Kreshnik Maloku.
Kryesuesi z. Muharrem Krasniqi - AAK: mbetet që ju tjerët ti bëni propozimet më vonë

z.Tahir Isufaj - LDK: sa emra i ka LDK?
Kryesuesi z.Muharrem Krasniqi - AAK: një propozim
z.Tahir Isufaj - LDK: pse një? Ju AAK krejt jeni..
Kryesuesi z.Muharrem Krasniqi - AAK: vetëm unë jam nga Kuvendi, ndërsa ekzekutivi është e drejtë e tyre që të jenë anëtarë, e qes në votim kush është për 9 vota janë për, kundër 4 dhe 1 abstenim. Pra me 9 vota për, 4 kundër dhe 1 abstenim kalon kjo pikë pra themelimi i Komisionit për Emërtimin e Zonave të Qarkullimit Publik.

                                                   Pika  e shtatë e rendit të ditës:
             7.   Të ndryshme:
Kryesuesi z.Muharrem Krasniqi - AAK: unë e kam një kërkesë nga mbajtësi i web faqës së komunës, të gjithë anëtarët e kuvendit komunal, të dërgojnë nga një fotografi dhe të dhënat e tyre që të plotësohet web faqja e komunës.
Kryetari z. Agron Kuçi: faleminderit kryesues, të nderuar këshilltarë të asamblesë komunale, drejtorë komunal dhe të pranishëm, e kemi një kërkesë nga Asociacioni i komunave të Kosovës, të cilët e mbajnë kuvendin zgjedhor me datë: 03.04.2018, ku kanë kërkuar që KK-Junik ti dërgoj 3 delegatë në kuvendin i cili mbahet çdo 4 vjet, kështu që unë kisha kërku nga kryesuesi dhe ju që ti propozoni këta delegatë për të marrë pjesë në atë kuvend zgjedhor.

Kryesuesi z.Muharrem Krasniqi - AAK: pozita i ka dy delegatë, opozita një. A mund të procedojmë më tutje me propozime? 
znj. Behare Qestaj - AAK: ne nga AAK dhe PDK propozojmë Dardana Shala dhe Kreshnik Maloku

Kryesuesi z. Muharrem Krasniqi - AAK: e qes në votim dhe konstatoj se me 9 vota për, 0 kundër, 0 abstenime kalon emri i Dardana Shalës dhe Kreshnik Malokut, si delegatë të komunës së Junikut në Asociacionin e komunave të Kosovës.
z.Zenel Maloku – I pavarur: e pata një kërkesë, rreth lagjes “Agim Ramadani”, me të vërtetë është një lagje e cila nuk posedon ujë të pijes, konkretisht i lutem kuvendit komunal të Junikut, ekzekutivit, Kryetarit, drejtorëve dhe të gjithëve, që ti bëjnë të gjitha përpjekjet që të na sjellin ujt e Junikut në lagje, përndryshe me të vërtetë jemi shumë keq. Kjo nuk është kërkesë vetëm e imja, por e krejt banorëve të lagjes “ Agim Ramadani”, jemi tuj ardhë tuj bajtë ujë në Junik.

z.Hasan Krasniqi: i kam tregu Zeneli, që i kemi drejtu dy kërkesa në Ministrinë e Zhvillimit Ekonomik dhe në Ministrinë e Ambientit, presim që do të na përkrahin, shpresojmë edhe në ndihmen e Komisionit Evropian dhe ky projekt ka me u realizu në një të ardhme të shpejtë, besojmë në vitin e dytë të këtij mandati.
Kryesuesi z. Muharrem Krasniqi - AAK: lusim LDK-në që ta propozojnë emrin për delegat në Asociacionin e komunave.
z.Tahir Isufaj - LDK: nuk kemi propozim
Kryesuesi z.Muharrem Krasniqi - AAK: në rregull, diqka tjetër e ka dikush.?
z.Tahir Isufaj - LDK: te themelimi i komisionit për Emërtimin e rrugëve, psh ky i pavarur, ndërsa ne katër delegatë nga LDK me qenë të barabartë me një kandidat, dhe ti kryesues në komisionin për emërtimin e rrugëve nuk ki të drejtë me qenë, sapo bisedova me një jurist dhe më tregoj, e ky kandidati që me kontrabandim u bë i pavarur si kaloj në komitete?
Kryesuesi z.Muharrem Krasniqi - AAK: ai përfaqësohet në mënyrë të barabartë si të gjithë asambleistët tjerë.
z. Zeqë Hebibi - LDK: atëherë edhe na krejt po bëhemi të pavarur
znj.Erleta Isufaj - LDK: nuk mund të konsiderohet si subjekt ni kandidat i pavarur, që nuk ka parti politike.
Kryesuesi z.Muharrem Krasniqi - AAK: por ai është kandidat i pavarur dhe ka të drejtë për përfaqësim

z.Tahir Isufaj - LDK: ku i ka marrë votat ai
z. Zeqë Hebibi - LDK: me u bë të pavarur edhe na krejt, qka bëhet atëherë
Kryesuesi z. Muharrem Krasniqi - AAK: mund të sjellni kërkesën, ai është problem i juaj

z.Hasan Krasniqi: së pari, kjo ka me shku me konsensus ku nevojitën 2/3 të votave me u miratu, nuk bëhet fjalë vetëm për komision kemi pak apo shumë, në votim po mos të jetë përkrahja e LDK-së, apo grupeve tjera nuk ka me kalu, komisioni i mëhershëm e kemi pas një bashkëpunim shumë të mirë, mendoj që asgjë nuk pengon të jetë edhe ndonjë anëtarë më shumë nga LDK apo kushdo tjetër, sepse në këtë komision zor që ka me pasë pagesa, po ashtu nga komisioni i kaluar shumica e punës është kry, kështu që si ta shihni të arsyeshme të dy palët, une kisha kërku nga ju kryesues gjene një kompromis sepse nuk qon peshë numri.
z. Zeqë Hebibi - LDK: me pas kon shumica e punës me u kry, e kishim ndonjë emër të rrugëve në Junik 
Kryesuesi z. Muharrem Krasniqi - AAK: rrugët kalojnë të gjitha së bashku
znj. Behare Qestaj - AAK: une u kisha sugjeruar këtyre kolegëve të LDK-së, se është mirë për Junik me u përfundu kjo çështje, nuk është me rëndësi anëtarët e janë LDK apo AAK, sepse mandatin e kaluar edhe kryesuesi i këtij komisioni ka qenë i LDK-së, me rëndësi është që kjo me u kry.
z.Zeqë Hebibi - LDK: ne nuk jemi kundër, por kërkojmë në bazë të ligjit dhe rregullores, pra propozimi i kandadatëve
Kryesuesi z.Muharrem Krasniqi - AAK: propozimet janë në rregull, edhe ti mundesh me e propozu kë të duash, nuk prishë punë
z.Zeqë Hebibi - LDK: këtu është një i pavarur i propozuar, ndërsa ne jemi katër e e kemi veç një propozim

znj. Behare Qestaj - AAK: edhe nga AAK veç një kandidat po shkon...
Kryesuesi z.Muharrem Krasniqi - AAK: nuk është problemi nëse shtohet edhe një, por duhet edhe dy sepse numri i anëtarëve duhet të jetë tek
z. Tahir Isufaj - LDK: kandidati i pavarur po shkon meniherë në komitet për komunitete, po ashtu në këtë komision, nuk ka ashtu, unë do ta bëj një ankesë me shkrim 
znj. Erleta Isufaj - LDK: po ashtu do të kërkojmë edhe bazën ligjore për të drejtën e kandidatit të pavarur, sepse ne si grup nuk po e dimë, mendojmë që nuk ka të drejtë me e propozu vetën në krahasim me një grup politik që i ka katër anëtarë, pra nuk mund të barazohet një kandidat i pavarur me katër.
Kryesuesi z. Muharrem Krasniqi – AAK: mu ma kanë kthy përgjigjën që duhet të jenë të përfaqësuar të gjithë, pra të gjitha grupet dhe kandidatët... Ju faleminderit për vëmendje me kaq i mbylli punimet e kësaj mbledhje.
Seanca përfundoi me punë në ora 15:10









     Procesmbajtës:                                                                                   Kryesues i Kuvendit:
  z. Turim Ganijaj                                                                                 z. Muharrem Krasniqi 

___________________                                                                        _____________________





9

image2.jpeg




image1.png
P




